مصطفٰی زیدی

مصطفٰی زیدی پاکستان سے تعلق رکھنے والا شاعر اور بیوروکریٹ تھے۔ ان کا نام اردو کے جدید شعرا میں اہم نام گردانا جاتا ہے۔ ان کی نظمیں کسی فکری دماغ کے داخلی احوال اور خارجی عوامل کا حسین امتزاج ہے۔یہ کبھی تیغ الہ آبادی کے نام سے بھی لکھتے رہے۔

 تعارف 
سید مصطفٰی حسین زیدی کی پیدائش 10 اکتوبر 1930ء کو ایک متمول خاندان میں ہوئی تھی ان کے والد سید لخت حسین زیدی سی آئی ڈی کے ایک اعلیٰ افسر تھے۔ مصطفٰی زیدی بے حد ذہین طالب علم تھے۔ الہ آباد یونیو رسٹی سے انھوں نے گریجویشن کیا تھا اور صرف 19 سال کی عمر میں ان کا شعری مجموعہ ”موج مری صدف صدف“ کے عنوان سے شائع ہوا تھا جس کا دیباچہ فراق گورکھپوری نے لکھا تھا اور فراق صاحب نے ان کی شکل میں ایک بڑے شاعر کی پیش گوئی کی تھی۔ کسی حد تک تو یہ پیش گوئی درست ثابت ہوئی لیکن بے وقت موت نے ان کا شعری سفر اچانک ختم کر دیا۔ چالیس سال کی زندگی میں ان کے چھ مجموعے شائع ہوئے۔ ان کے مرنے کے بعد ان کی کلیات کلیاتِ مصطفٰی زیدی کے نام سے شائع ہوئی۔مصطفے زیدی پر ایم اے کا مقالہ ڈاکٹر مرزا حامد بیگ نے لکھا ہے۔ایم فل کا مقالہ ”مصطفے زیدی کی شاعری میں عصری آگاہی“ کے عنوان سے محمد عثمان ہوچہ نے جی سی یو نی ورسٹی سے ڈاکٹر جمیل اصغر کی زیر نگرانی لکھا ہے۔مصطفے زیدی کی شاعری میں عصری آگاہی اور عصری معنویت کے مخفی گوشوں کو عیاں کرنے کی کامیاب کوشش کی گی ہے ۔

 معاشقے 
مصطفٰی زیدی اسلامیہ کالج کراچی اور اسلامیہ کالج پشاور میں انگریزی کے استاد رہے۔ اس زمانے میں بیرون ملک سے اساتذہ بالخصوص خواتین تعلیمی اداروں میں پڑھانے پاکستان آتی تھیں۔ پشاور یونیورسٹی اسلامیہ کالج میں بھی ایک خوبرو امریکن استانی پروفیسر مس سمتھ پر زیدی کی دل پھینک طبیعت نے پیش دستی کی اور ملازمت سے ہاتھ دھو بیٹھے۔ ان کے بقول، 'فنکار کی ہر خواہش جائز ہے'

اپنے ایک مضمون 'پاگل خانہ' میں لکھتے ہیں، 'میں چھبیس سال کا ہو چلا تھا اور مزاج کے اعتبار سے عشق پیشہ بھی۔ پچھلے پانچ سالوں میں میں نے سات لڑکیوں سے محبت کی تھی اور ان میں سے تین کے لیے خودکشی کی نوبت آ چکی تھی'

زیدی کے وہ معاشقے جو بدنامی کی حد تک مشہور ہوئے ان میں سے سروج بالا سرن (آلہ آباد ہائی کورٹ کے چیف جسٹس شنکر سرن کی بیٹی)، سرلا کپور (کرسچن کالج الہ آباد کی ہم جماعت طالبہ)، پریم کمار جین (کرسچن کالج الہ آباد میں ہم جماعت خوبرو لڑکا جس کے نام مجموعہ روشنی معنون ہے)، مس سمتھ (شعبہ جغرافیہ، پشاور یونیورسٹی کی استانی)، ویرا فان (جرمن دوشیزہ جس سے شادی کی)، دختر صادق (مسعود اشعر کے نام خط میں زیدی نے اس کا ذکر کیا ہے)، شہناز گل (گوجرانولہ کے کشمیری خاندان سے تعلق رکھنے والی اور کراچی جمخانہ کے ارکان سلیم کی بیوی) شامل ہیں۔

 کراچی آمد 
مصطفٰی زیدی 1951ء میں کراچی چلے گئے تھے۔ کچھ دن وہ اسلامیہ کالج پشاور میں بطور استاد تعینات رہے۔ وہاں سے نکالے گئے۔ پھر انھوں نے سی ایس پی کا امتحان دیا جس میں کامیابی حاصل کی اور اہم عہدوں پر کام کیا۔ لیکن بار بار کے مارشل آزادیِ فکر کا گلا گھونٹ دیا تھا جس کی باز گشت ان کے اشعار میں سنی جا سکتی ہے۔

جس دن سے اپنا طرزِ فقیرانہ چھٹ گیا
شاہی تو مل گئی دلِ شاہانہ چھٹ گیا

 دانشورانہ زندگی اور باغیانہ روش 
زیدی کی پہلی کتاب روشنی اس وقت شائع ہوئی جب وہ محض 19 برس کے تھے اور ابھی بھارت میں مقیم تھے۔ وہ 1950ء کی دہائی کے اوائل میں پاکستان منتقل ہوئے اور مختصر عرصے تک تدریسی شعبے میں کام کرنے کے بعد ایک اعلیٰ سرکاری افسر بن گئے۔ تاہم ان کا کیریئر اُس وقت ناخوشگوار انجام کو پہنچا جب 1970ء میں جنرل یحییٰ خان نے 303 بیوروکریٹس کے خلاف کارروائی کی اورزیدی کو بھی نوکری سے برطرف کر دیا۔ کچھ ہی عرصے بعد ان کی موت واقع ہوئی، جس کے نتیجے میں ان کی ساتھی خاتون پر قتل کا مقدمہ چلا اور یہ مقدمہ جلد ہی سنسنی خیز میڈیا تماشا بن گیا۔

 پر اسرار موت 
یہ واقعہ محض ایک موت کا کیس نہیں بلکہ پاکستان کی سماجی، ادبی اور سیاسی تاریخ کا وہ باب ہے جو آج بھی سوال بن کر زندہ ہے۔ 12 اکتوبر 1970ء کو جب معروف شاعر، بیوروکریٹ اور دانشور مصطفیٰ زیدی کراچی کے ایک کمرے میں مردہ پائے گئے اور اُن کے ساتھ ایک خوبصورت خاتون، شہناز گل، نیم بیہوش حالت میں ملیں تو پورے ملک میں ہنگامہ برپا ہو گیا۔ اس وقت کی اخبارات، ادبی محفلیں، سیاسی حلقے اور عوامی گفتگو اس واقعے پر مرکوز تھی — یہ ایک ایسا اسکینڈل تھا جس نے معاشرے کی تہوں میں چھپی منافقت، طاقت کے کھیل، اخلاقی دوغلے پن اور طبقاتی تضادات کو بے نقاب کر دیا۔ مصطفیٰ زیدی اس دور میں صرف شاعر نہیں رہے تھے، وہ ایک نفیس تخلیق کار، ایک حساس دل اور ریاستی مشینری کے خلاف کھڑے ہونے کی ہمت رکھنے والے شخص تھے۔ وہ جنرل یحییٰ خان کے دور میں بیوروکریسی کے اُن 303 ناموں میں شامل تھے جنہیں سیاسی نافرمانی، اصول پسندی اور غیر مطابقت کی وجہ سے نشانِ عبرت بنایا جا رہا تھا، مگر اس سے پہلے کہ ریاست کا شکنجہ اُن تک پہنچتا، وہ خود ایک ایسا راز چھوڑ گئے جس نے اُن کی زندگی، محبت، شاعری اور موت کو ایک دردناک استعارہ بنا دیا۔

شہناز گل، جن کا نام ان کی مشہور نظموں کا عنوان بھی ہے، اس کیس کا مرکزی چہرہ بنیں۔ کچھ حلقے انھیں "قاتلہ" کہتے رہے، کچھ انھیں "محبت کا انتقام" اور کچھ انھیں "قربانی کا بکرا" قرار دیتے رہے۔ مقدمہ چلا، میڈیا نے اس واقعے کو سنسنی خیزی کی معراج تک پہنچایا اور یوں عدالت، عوام اور ریاست تین زاویوں سے معاملہ الجھتا رہا۔ بالآخر عدالت نے اسے قتل کی بجائے خودکشی قرار دیا اور شہناز گل کو بری کر دیا، مگر اصل سوال برقرار رہا: کیا واقعی یہ خودکشی تھی؟ یا یہ ایک ایسا سیاسی، جذباتی اور سماجی قتل تھا جس کا ہاتھ نظر نہیں آتا مگر اثر ہر سطر اور ہر شہادت میں محسوس ہوتا ہے؟ اس کیس نے اُس وقت کے معاشرتی رویوں پر بھی روشنی ڈالی — ایک ایسا سماج جو محبت کے اظہار پر پابندی لگاتا ہے لیکن اسکینڈل پر تالیاں بجاتا ہے، جو شاعر کو چاہتا ہے مگر اس کی زندگی کی پیچیدگیوں کو سمجھنے سے انکار کرتا ہے، جو عورت کو کردار کی بنیاد پر سزا دیتا ہے اور مرد کو شہرت کی بنیاد پر معاف کر دیتا ہے۔

مصطفیٰ زیدی کی موت صرف ایک فرد کی شکست نہیں تھی، یہ اُس سماج کی علامت تھی جہاں طاقت سچ سے بڑی ہوتی ہے، جہاں محبت جرم اور سوال بغاوت بن جاتے ہیں۔ آج آدھی صدی گزرنے کے باوجود یہ واقعہ ہمارے سامنے ایک آئینہ ہے — جو بتاتا ہے کہ ہماری تہذیب، انصاف اور سوچ ابھی تک اسی دھند میں الجھی ہوئی ہے۔ اور شاید اسی لیے زیدی کا اپنا شعر ان کی قبر پر لکھا رہنا چاہیے:

"میں کس کے ہاتھ پہ اپنا لہو تلاش کروں
تمام شہر نے پہنے ہوئے ہیں دستانے" 

 شہناز 

شہناز گل کے لیے مصطفٰی زیدی نے کئی غزلیں اور نظمیں کہی تھیں جن میں یہ شعر بہت مشہور ہے:

فنکار خود نہ تھی مرے فن کی شریک تھی 
وہ روح کے سفر میں بدن کی شریک تھی

 نمونہ کلام 
مصطفٰی زیدی کو جس درد و کرب سے گذرنا پڑا اس کی باز گشت ان کی غزلوں کے اشعار میں سنائی دیتی ہے۔ خاص طور پر ان کی مشہور غزل میں تو یہ کرب بار بار اتر آتا ہے:

کسی اور غم میں اتنی خلشِ نہاں نہیں ہے
غمِ دل مرے رفیقو غمِ رائیگاں نہیں ہے
کوئی ہم نفس نہیں ہے کوئی ہم زباں نہیں ہے 
فقط ایک دل تھا اب تک سو مہرباں نہیں ہے
مری روح کی حقیقت مرے آنسوؤں سے پوچھو 
مرا مجلسی تبسم مرا ترجماں نہیں ہے 
کسی آنکھ کو صدا دو کسی زلف کو پکارو
بڑی دھوپ پڑ رہی ہے کوئی سائباں نہیں ہے 
انھیں پتھروں پہ چل کر اگر آسکو تو آؤ
مرے گھر کے راستے میں کوئی کہکشاں نہیں ہے
مصطفٰی زیدی جوش ملیح آبادی سے متاثر تھے۔ یہ الگ بات ہے کہ ان کی شاعری میں جوش جیسی گھن گرج نہیں ہے۔ لیکن زیدی نے بھی کربلا کے استعارے کو بہت خوبصورتی سے استعمال کیا ہے:

ایسی سونی تو کبھی شامِ غریباں بھی نہ تھی 
دل بجھے جاتے ہیں اے تیرگیِ صبح وطن 

میں اسی کو ہ صفت خون کی ایک بوند ہوں جو 
ریگ زارِ نجف و خاکِ خراساں سے ملا

جدید غز ل کی تشکیل میں مصطفٰی زیدی کا بہت اہم حصہ ہے اور ان کے شعری مجموعے موج مری صدف صدف، شہر آرزو، زنجیریں، کوہ ندا اور قباے سازاردو کے شعری ادب میں اضافہ کی حیثیت رکھتے ہیں:

غمِ دوراں نے بھی سیکھے غم جاناں کے چلن
وہی سوچی ہوئی چالیں وہی بے ساختہ پن
وہی اقرار میں انکار کے لاکھوں پہلو 
وہی ہونٹوں پہ تبسم وہی ابرو پہ شکن

حدیث ہے کہ بھولا گناہ گار نہ ہو 
گناہ گار پہ پتھرسنبھالنے والے 
خود اپنی آنکھ کی شہتیر کی خبر رکھیں 
ہماری آنکھ سے کانٹے نکالنے والے 

اب تو چبھتی ہے ہوا برف کے میدانوں کو 
ان دنوں جسم کے احساس سے جلتا ہے بدن

مجھ کو اس شہر سے کچھ دور ٹھہر جانے دو 
میرے ہم راہ میری بے سرو سامانی ہے 
اس طرح ہوش گنوانا بھی کوئی بات نہیں 
اور یوں ہو ش میں رہنے میں بھی نادانی ہے 

طالب دستِ ہوس اور کئی دامن تھے 
ہم سے ملتا جو نہ یوسف کے گریباں سے ملا 

لوگوں کی ملامت بھی ہے ِ خود درد سری بھی 
کس کام کی اپنی یہ وسیع النظری بھی 
کیا جانیئے کیوں سست تھی کل ذہن کی رفتار
ممکن ہوئی تاروں سے مری ہم سفر ی بھی 

 حوالہ جات 

زمرہ:1930ء کی پیدائشیں
زمرہ:1970ء کی وفیات
زمرہ:اردو شعرا
زمرہ:اردو مرثیہ نگار
زمرہ:الٰہ آباد کی شخصیات
زمرہ:بیسویں صدی کے پاکستانی شعرا
زمرہ:بیسویں صدی کے شعرا
زمرہ:بیسویں صدی کے مرد مصنفین
زمرہ:پاکستانی سرکاری ملازمین
زمرہ:پاکستانی شعرا
زمرہ:پاکستانی شیعہ
زمرہ:جامعہ پشاور کا تدریسی عملہ
زمرہ:گورنمنٹ کالج یونیورسٹی لاہور کے فضلا
زمرہ:کراچی کے شعرا
زمرہ:کراچی کے مصنفین
زمرہ:مہاجر شخصیات
زمرہ:پاکستانی مرد شعرا
زمرہ:تمغائے قائد اعظم وصول کنندگان
زمرہ:شیعہ اثناعشری
زمرہ:پاکستانی اردو شعرا
زمرہ:بیسویں صدی کے پاکستانی مرد مصنفین
زمرہ:ویکی ڈیٹا سے مختلف مختصر وضاحت
زمرہ:غیر حل شدہ اموات
زمرہ:کراچی کی شخصیات
زمرہ:پاکستان میں غیر حل شدہ اموات